## Marián Cano: “És fonamental continuar situant els nostres productes i les nostres marques als Emirats, un mercat amb un gran potencial de creixement”

*** La consellera d’Innovació, Indústria, Comerç i Turisme es reunix amb el conseller econòmic i comercial d’Espanya a Dubai i visita la delegació d’Ivace+i Internacional
* Entre els objectius marcats hi ha l’atracció de projectes d’inversió a la Comunitat Valenciana**

La consellera d’Innovació, Indústria, Comerç i Turisme, Marián Cano, s’ha reunit este dijous amb el conseller econòmic i comercial d’Espanya a Dubai, Andrés Salinero, en el marc de l’agenda institucional que manté durant la seua visita a Dubai.

Durant la reunió amb el conseller comercial, en la qual també ha participat la directora general de Mamprenedoria i Internacionalització, Ester Olivas, la consellera d’Indústria s’ha interessat pel desenrotllament d’iniciatives empresarials que s’estan duent a terme amb èxit en este mercat i ha conegut les oportunitats que oferix el mercat dels Emirats Àrabs als sectors de la Comunitat Valenciana.

“Les empreses valencianes troben grans oportunitats en un mercat dinàmic com és el dels Emirats Àrabs Units”, ha comentat Cano. És fonamental “continuar desenrotllant accions que situen els nostres productes i les nostres marques en un mercat amb un gran potencial de creixement”.

“Parlem de sectors d’oportunitat com la cosmètica, el sector *contract*, les energies netes, els components com semiconductors, així com activitats relacionades amb l’economia circular”, ha indicat.

A més, durant la trobada, també han insistit en la necessitat d’“augmentar els fluxos d’inversió en el nostre territori, que compta amb grans avantatges i fortaleses, i la necessitat d’augmentar la promoció de la Comunitat Valenciana” en un dels eixos financers del món actual.

La delegació valenciana es troba a Dubai amb motiu de la celebració, esta setmana, de la fira agroalimentària Gulfood, en la qual exposen els seus productes 22 empreses de la Comunitat Valenciana.

Després de la reunió en l’oficina comercial, la delegació ha visitat les instal·lacions de l’antena d’Ivace+i Internacional a Dubai, des de la qual es dona suport a la promoció de les empreses i dels productes de la Comunitat Valenciana i es presten servicis personalitzats a les empreses valencianes per a facilitar el seu accés al mercat.

Cano ha destacat la importància de comptar amb este suport en mercats estratègics com el dels Emirats Àrabs. “En moltes ocasions, les diferències culturals ens allunyen molt més que les distàncies geogràfiques, i és important que les empreses compten amb un suport i un aliat per a poder accedir amb èxit als diferents mercats”, ha indicat Cano.

L’antena d’Ivace+I Internacional a Dubai forma part d’una extensa xarxa exterior des de la qual es realitzen labors de promoció, prospecció, busca de canals de distribució, contactes comercials i un llarg etcètera.  
   
Durant la seua estada a Dubai també està previst que visite diversos *showrooms* d’empreses capdavanteres valencianes en Dubai Design District, el barri en el qual es concentren dissenyadors, arquitectes i professionals del disseny i l’hàbitat.

Fecha: 20/02/2025